

**سەرۆکایەتی زانکۆی ڕاپەڕین**

**فەرمانگەی یاریدەدەرێتی کارگێڕی و دارایی**

**بەڕێوەبەرایەتی خۆیەتی**

**ڕێبەری مۆڵەت**

**ڕێکارە یاسایی و کارگێڕییەکانی وەرگرتنی مۆڵەت**

**مامۆستا و فەرمانبەری بەڕێز**

ئەم ڕێبەرەى بەردەستت, تایبەتە بە جۆر و شێواز و ڕێکارە یاساییەکانى مۆڵەت, کە بە مەبەستی ئاشنابوون و بەرچاوڕوونی مامۆستایان و فەرمانبەران ئامادەکراوە،

مۆڵەت و جۆرەکانی

[پێشمەرجەکانی مۆڵەت](#_Toc87283356)

[جۆرەکانی مۆڵەت](#_Toc87283357)

[یەکەم: مۆڵەتی کاتی](#_Toc87283358)

[دووەم: مۆڵەتی ئاسایی](#_Toc87283359)

[سێیەم: مۆڵەتی بێ مووچە](#_Toc87283362)

[چوارەم: مۆڵەتی نەخۆشی](#_Toc87283363)

[پێنجەم: مۆڵەتی دووگیانی و منداڵبوون و دایکایەتی](#_Toc87283364)

[شەشەم: مۆڵەتی خوێندن](#_Toc87283367)

[حەوتەم: مۆڵەتی هاوەڵی (هاوڕێیەتی هاوسەر)](#_Toc87283368)

[هەشتەم: مۆڵەتی بەخێوکەر](#_Toc87283369)

[نۆیەم: مۆڵەتی فەرمانبەری گرێبەست](#_Toc87283370)

[پاشکۆکان](#_Toc87283371)

|  |  |
| --- | --- |
| پێناسەیمۆڵەت  | مۆڵەت ڕێگەدانە بە فەرمانبەر, بە مەبەستی نەهاتن بۆ دەوامی فەرمی، لەسەر داوای خۆی و بە ڕەزامەندی دەستەڵاتی کارگێڕی، بۆ ماوەیەکی دیاریکراو، لە چوارچێوەی یاسا و ڕێنماییە کارپێکراوەکاندا.  |
| ئامانجەکانیمۆڵەت  | * ئەنجامدانی کاری تایبەت.
* پشوودانی لە ماندوێتی و بێزاری کارکردن.
* نەخۆشی.
* خوێندن.
* هاوسەرگیری.
* دووگیانی و منداڵبوون.
* دایکایەتی.
* پرسە و بۆنە تایبەتییەکان.
* هاوەڵی.
* چەند مەبەستێکی تر...
 |

# پێشمەرجەکانی مۆڵەت

فەرمانبەر لە چوارچێوەی یاسا و ڕێنماییە کارپێکراوەکاندا, لەسەر داوای خۆی و بە ڕەزامەندی دەستەڵاتی کارگێڕی[[1]](#footnote-2), مافی داواکردنی چەند جۆرێک مۆڵەتی هەیە بە چەند ڕێکارێکی جیاواز. لەژێر ڕۆشنایی ئەم خاڵانە خوارەوە:

1- پێویستە فەرمانبەر بە داواکاری فەرمی پێشوەختە داوای مۆڵەت بکات, بەر لە دەرچونى فەرمانى مۆڵەتەکەشى ناتوانێت دەست لە کار هەڵگرتن بکات, بە پێچەوانەوە بە نەهاتوو دادەندرێت.

2- پێویستە فەرمانبەر لە داواکاریەکەیدا جۆر و ماوەی مۆڵەتەکە و ڕۆژی دەستپێکردنی مۆڵەتەکەی دەستنیشانبکات.

3- پێویستێکى یاساییە مۆڵەتدان بە فەرمانبەر, پێشێلی بەرژەوەندی گشتی نەکات، بەڵام نابێت دەستەڵاتی کارگێری بە پاساوی زیانگەیاندن بەرژەوەندی گشتی, رەزامەندى لە سەر پێدانى مۆڵەتەکە, بۆ ماوەیەک دوابخات کە زیاتر بێت لە شەش مانگ.

4- مۆڵەت مافی فەرمانبەرە، بەڵام ناتوانێت بە فشار داوای بکات، یان لە دەرەوەی ویستی خۆی مۆڵەتی پێبدرێت.

5- پێویستە فەرمانبەر پابەند بێت بە دەوام کردن، ئەگەر هاتوو غیاب بوو بۆماوەی (30) ڕۆژ لە ساڵێکی ڕۆژمێریدا ئەگەر بەشێوەی پچڕپچڕیش بێت ئەوا بەدەست لەکار هەڵگرتوو هەژمار دەکرێت و کۆتایی بە ڕاژەکەی دێت.

#

# جۆرەکانی مۆڵەت

# یەکەم: مۆڵەتی کاتی

مۆڵەتێکی کورتماوەیە، دەکرێت لە حاڵەتی زۆر پێویست لەسەر بنەماى داواکارى و بە ڕەزامەندی لێپرسراوی ڕاستەوخۆ بە فەرمانبەر بدرێت، ئەویش لە چوارچێوەیى چەند ڕێکارێکی فەرمی کە بەڕێوەبەرایەتی کارگێڕی زانکۆمان شێواز و وردەکاریەکەی دیاریدەکات.

# دووەم: مۆڵەتی ئاسایی

پاڵپشت بە مادەی (43)ی یاسای ڕاژەی شارستانی، فەرمانبەری چەسپاو و ژێرچاودێری, شایستەی مۆڵەتی ئاسایین, بۆ ماوەی (1) یەک ڕۆژ لە هەر (10) دە ڕۆژێک لە ڕاژەکەیدا, لێرەدا مەبەست لە ڕاژە بریتییە لە ڕاژەی وەزیفەی فیعلی، واتە دەوامکردنی فەرمانبەر لە وەزیفەکەی و ئەنجامدانی ئەرکەکانی سەرشانی بەو شێوەیەی لێی داواکراوە.

**ڕێکارەکانى وەرگرتنى مۆڵەتى ئاسایی لە زانکۆمان:**

* مۆڵەتەکان لەلایەن سەرۆکی فەرمانگەکانی ناو زانکۆ و ڕاگری کۆلێژەکان دەدرێت دوای ڕەزامەندی بەرپرسی ڕاستەوخۆ, بە پێی دەسەڵات و ڕێنماییەکان.
* ئەگەر مۆڵەتەکە بۆ ماوەى (3) سێ رۆژ بوو ئەوا بەرێوەبەرایەتى کارگێرى و هۆبەى کارگێرى لە کۆلێژەکان کارى لەسەردەکەن بە پێچەوانەوە لە بەرێوەبەرایەتى خۆیەتى کارى لەسەر دەکرێت.
* داواکردنى مۆڵەت لە زانکۆمان لە ڕێگاى فۆرمى تایبەتەوە دەبێت.
* لە کاتی وەرگرتنی مۆڵەتی ئاسایی فەرمانبەر, دەرماڵەی جوگرافی بۆ خەرج ناکرێت کە بریتیە لە (1000) یەک هەزار دینار بۆ هەر ڕۆژێک, ئەگەر لە (30) ڕۆژ زیاتر بێت ئەوا دەرماڵە نا جێگیرەکانى بۆ خەرج ناکرێت.

**حوکمە گشتیەکانى مۆڵەتى ئاسایی پاڵپشت بە یاسای ڕاژەی شارستانی ژمارە (24)ی ساڵی (1960)ی هەموارکراو و ڕێنمایی و یاسا بەرکارەکان :**

1. فەرمانبەر شایستەى مۆڵەتی ئاسایی دەبێت بۆ ماوەی (1) یەک ڕۆژ لە هەر (10) دە ڕۆژ جارێک لە ماوەی خزمەتی وەزیفییەکەی بە مووچەی تەواو.

2. مۆڵەتدان بە فەرمانبەر لە ڕێگەی داواکاریەکی نوسراوی فەرمانبەرەکە دەبێت, کە ئاڕاستەی بەرپرسی ڕاستەوخۆی دەکات بەو مەرجەی پێشێلی بەرژەوەندی گشتی نەکات.

3. فەرمانبەری ژێر ئەزموون لە کاتى وەرگرتنى مۆڵەتدا هەمان مامەڵەی فەرمانبەری جێگیرکراوی لەگەڵ دەکرێت, بەڵام ماوەی مۆڵەتەکەی کاریگەری لەسەر دواخستنی جێگیرکردنەکەی دەبێت.

4. ڕێگە پێدراوە مۆڵەتەکان کەڵەکە ببن بۆ ماوەی (180)ڕۆژ بەو مەرجەی هەرجارێک فەرمانبەر (120) ڕۆژ زیاتر مۆڵەتی بەسەر یەکەوە پێ نەدرێت.

5. دەربارەی وەرگرتنی مۆڵەت لەلایەن فەرمانبەری تەنسیبکراو، ئەگەر هاتوو مۆڵەتەکە بۆ چەند ڕۆژێکی دیاریکراوبوو، بەو واتایەی مانگانە (3) سێ ڕۆژ مۆڵەتی وەرگرت و نەگەڕایەوە بۆ مۆڵەتە کەڵەکەبووەکانی، ئەوە کارێکی ئاساییە.

6. بەڵام ئەگەر هاتوو فەرمانبەرە تەنسیبەکە وا پێویستیکرد مۆڵەتی درێژخایەن وەربگرێت یاخود دەیویست کەڵک لە مۆڵەتە کەڵەکەبووەکانی پێشووی یاخود مۆڵەتی بێ مووچە وەربگرێت ئەوا لەو کاتەدا پێدانی ئەم مۆڵەتە لەگەڵ کرۆک و مەبەستەکانی تەنسیبکردنەکە یەکناگرێتەوە و دروست نییە. بۆیە باشتر وایە لەم حاڵەتەدا بڕیاری تەنسیبکردنەکە هەڵوەشێتەوە و فەرمانبەرەکە بگەڕێتەوە فەرمانگە بنەڕەتییەکەی خۆی و لەوێ داوای وەرگرتنی مۆڵەتە درێژخایەنەکەی بکات.

7. فەرمانبەرانی ڕاژەی زانکۆیی پاڵپشت بە مادەی (10/ یەکەم) لە یاسای ڕاژەی زانکۆیی ژمارە (23)ی ساڵی (2008), شایستەی مۆڵەتی ئاسایی دەبن بۆ ماوەی (15) پازدە ڕۆژ بۆ هەر ساڵێکی خوێندن, ڕێگە پێدراوە کە ئەم مۆڵەتە كەڵەکە ببێت, بە مەرجێک لە یەک ساڵی خوێندن لە (30) ڕۆژ زیاتر مۆڵەت بەسەریەکەوە مۆڵەت بە مامۆستاکە نەدرێت.

# سێیەم: مۆڵەتی بێ مووچە

مۆڵەتی بێ مووچە یەکێکی دیکەیە لە مافەکانی فەرمانبەران، فەرمانبەر لەمیانەی وەرگرتنی ئەم مۆڵەتە شایستەی هیچ مووچەیەک نابێت. ئەم جۆرە مۆڵەتە بۆ حاڵەتی زۆر پێوست هاتووە و یاسایەکە وەک بنەڕەت (ئەسڵ) مامەڵەی لەگەڵ نەکردووە، هۆکاری ئەمەش بۆ ئەوە دەگەڕێتەوە کە فەرمانبەر کاتێک بە گوێرەی پێداویستی لە فەرمانگە میرییەکان دادەمەزرێت.

**ڕێکارەکانى وەرگرتنى مۆڵەتى بێ مووچە لە زانکۆمان:**

* داواکارى مۆڵەتى بێ مووچە لەڕێگەى لێپرسراوى ڕاستەوخۆ ئاراستەى لایەنى تایبەتمەند دەکرێت لە سەرۆکایەتى زانکۆ.
* پێدانی ئەم مۆڵەتە لە دەستەڵاتی بەڕێز وەزیر دایە، بەڵام بە لارینەبوونی زانکۆ، واتە هەرکات لایەنە پەیوەندیدارەکانی زانکۆ ڕەزامەند بوون، ئەوا داواکاری فەرمانبەر بە نووسراوی فەرمی لەلایەن زانکۆوە ئاڕاستەی وەزارەتی خوێندنی باڵا و توێژینەوەی زانستی دەکرێت.
* بەخشینی ئەم مۆڵەتە مەرج نییە بەهەموو فەرمانبەرێک بدرێت کە داوای دەکات، بەڵکو لەسەر بنەمای پێویستی زانکۆ دەبێت.

**حوکمە گشتیەکانى مۆڵەتى بێ مووچە پاڵپشت بەڕێنمایی ژمارە (4) و ژمارە (14)ی ساڵی (2015) و ژمارە (1)ی ساڵی (2017) و ژمارە (3)ی ساڵی (2020)، هەروەها پاڵپشت بە بڕیاری ژمارە (38)ی ساڵی (2015)ی ئەنجومەنی وەزیرانی هەرێم و نوسراوی ژمارە (7050) لە (2/9/2015)ی ئەنجومەنی وەزیران.**

١- دەسەڵات دراوە بە وەزیر بۆ بەخشینی مۆڵەتی بێ مووچە بۆ فەرمانبەران بۆ ماوەیەک کە لە (٥) پێنج ساڵ زیاتر نەبێت و ئەم مۆڵەتەش شایانی نوێکردنەوەیە بۆ هەمان ماوە.

2- لە کاتی نوێکردنەوەی مۆڵەتى بێ مووچە پێویستە فەرمانبەر دەست بەکاربکاتەوە و دواتر داوای مۆڵەتی تر بکات. تەنیا لە حاڵەتی نەخۆشی نەبێت, ئەمەشیان لە ڕێگەی ڕاپۆرتی پزیشکی لەو وڵاتەی کە فەرمانبەر تێیدا نیشتەجێیە ئەنجام دەدرێت. لەدوای ڕاستاندنی لەلایەن نوێنەرایەتی حکومەتی هەرێم لەو وڵاتە.

3- ماوەی مۆڵەتی بێ مووچەی فەرمانبەران تەنیا بۆ مەبەستەکانی خانەنشینی بە خزمەت هەژمار دەکرێت.

4- ئەگەر هاتوو فەرمانبەر شایستەی مۆڵەتی ئاسایی نەبوو، بەڵام پێویستی زۆری بە وەرگرتنی مۆڵەت بوو، ئەوا دەکرێت مۆڵەتی بێ مووچەی پێ بدرێت.

5- ئەم مۆڵەتە بەمەبەستی درێژەدان بە خوێندن سودی لێ وەرناگیرێت.

6- فەرمانبەران لەسەر داوای خۆیان دەتوانن ئەم مۆڵەتە بپچڕێنن و دەست بەکارببنەوە.

7- لە کاتی وەرگرتنی مۆڵەتی بێ مووچە فەرمانبەر دەبێت ئەستۆپاکی بۆ هەر قەرزێکی حکومی بکات کە لەسەریەتی.

8- ئەم بڕیارە خاوەن پلە تایبەت و مامۆستایان ناگرێتەوە.

9- مامۆستایان مافی پێدانی ئەم مۆڵەتەیان تەنیا بۆ ماوەی (2) دوو ساڵ هەیە، هەروەها ماوەی مۆڵەتەکەیان بۆ ڕاژە و خانەنشینی هەژمار ناکرێت و سودی لێوەرناگیرێت.

# چوارەم: مۆڵەتی نەخۆشی

کاتێک باری تەندروستی فەرمانبەر دەبێتە ڕێگر لە بەردەم ئەنجامدانی کاری ڕۆژانەی فەرمانبەر، دەکرێت مۆڵەتى نەخۆشى پێبدرێت. دواى سەلماندنی نەخۆشییەکە بە ڕاپۆرتی پزیشکی یان پزیشکی چارەسەرکەر یان لیژنەی پزیشکی فەرمی.

**ڕێکارەکانی وەرگرتنی مۆڵەتی نەخۆشی لە زانکۆمان:**

* فەرمانبەرى نەخۆش بە نووسراوێکى فەرمى ڕەوانەى نەخۆشخانە دەکرێت بە مەبەستى چارەسەرکردن.
* ئەگەر فەرمانبەرى نەخۆش پێویستى بە پشودان بوو پاڵپشت بە ڕاپۆرتى پزیشکى داواى مۆڵەت دەکات لە ڕێگەى کۆلێژ یان بەێوەبەرایەتیەکەى.
* بەرێوەبەرایەتى خۆیەتى کارى پێویست ئەنجام دەدات بەمەبەستى پێدانى مۆلەتى نەخۆشى بە فەرمانبەر پاڵپشت بە ڕاپۆرتى پزیشکى.

**حوکمە گشتیەکان پاڵپشت بە یاسای ڕاژەی شارستانی ژمارە (24)ی ساڵی (1960)ی هەموارکراو و رێنمایی و یاسا بەرکارەکان :**

1. پاڵپشت بە گشتاندنی ژمارە (٢) ساڵی (٢٠١٣) ی وەزارەتی دارایی و ئابووری حکومەتی هەرێمی کوردستان، ئەو فەرمانبەرەی توشی نەخۆشی درێژخایەن دەبێت وەک شێرپەنجە و هەر نەخۆشیەکی دیکە کە چارەسەرکردنەکەی زۆر بخایەنێت شایستەی مۆڵەتی درێژخایەن دەبێت بۆ ماوەی (٣) سێ ساڵ، ئەگەر دوای ئەم ڕێکەوتە چاک نەبوەوە ئەوا فەرمانبەرەکە خانەنشین دەکرێت یان تەنسیب دەکرێت بۆ کارێکی گونجاوتر.

2. فەرمانبەر شایستەی مۆڵەتی نەخۆشی دەبێت بۆ ماوەی (٣٠) ڕۆژ لە ساڵێکی خزمەتدا بە مووچەی تەواو و (٤٥) ڕۆژ بەنیو مووچە، بەو مەرجەی نابێت ماوەی مۆڵەتی نەخۆشی لە هەموو نەخۆشیەکەیدا لە (١٢٠) ڕۆژ تێپەڕ بکات بە مووچەی تەواو (٩٠) ڕۆژ بەنیو مووچە، نابێت کۆی مۆڵەتی نەخۆشی لە ماوەی (٥) ساڵی پێش کۆتایی هاتنی ماوەی مۆڵەتی نەخۆشی (١٨٠) ڕۆژ بە مووچەی تەواو (١٨٠) ڕۆژ بەنیو مووچە تێپەڕ بکات.

3. ڕێگە پێدراوە کە فەرمانبەری ژێر ئەزموون مۆڵەتی نەخۆشی پێ بدرێت تاکو ماوەی (٣٠) ڕۆژ بە مووچەی تەواو (٤٥) ڕۆژ بە نیو مووچە. بەو مەرجەی ماوەی مۆڵەتەکەی لە کاتی جێگیرکردنیدا دابشکێنرێت.

4. ئەگەر هاتوو فەرمانبەرێک لە کاتی سود وەرگرتن لە مۆڵەتی ئاسایی خۆی نەخۆش کەوت تەواو ڕێگە پێدراوە فەرمانبەرەکە داوای مۆڵەتی نەخۆشی بکات و مۆڵەتی ئاساییەکەی هەڵوەشێنێتەوە مەرجە فەرمانبەر داواکاری پێشکەش بکات.

5. مۆڵەتی نەخۆشی لەسەر بنەمای ڕاپۆرتی پزیشکی دەبێت، پێویستە لە ڕاپۆرتەکەی ماوەی نەخۆشیەکە دەستنیشان بکرێت وجۆری نەخۆشیەکەی دیاری بکرێت وڕاپۆرتی یەک پزیشک تەنیا بۆ ماوەی (٥) ڕۆژ کاری پێ دەکرێت.

6. ئەگەر هاتوو مۆڵەتی فەرمانبەر لە (٥) ڕۆژ زیاتر بوو ئەوا لە لایەن لیژنەی پزیشکی ڕەزامەندی دەدرێت، هەروەها لەلایەن لیژنەی پزیشکیش نوێکردنەوەی بۆ دەکرێت.

7. مۆڵەتی نەخۆشی لە کاتی نووسینی ڕاپۆڕتی پزیشکی دەست پێدەکات, کۆتایی دێت لەو ماوەیەی کە لە ڕاپۆرتەکە دیاریکراوە, ڕێگە پێدراو نییە کە فەرمانبەر مۆڵەتەکەی بهێنێتەوە فەرمانگەکەی و بۆ ڕۆژی دواتر دەست لەکارترازاندنی بۆ بکرێت، مەگەر چارەسەری فەرمانبەرەکە لە دەرەوەی وڵات بێت.

# پێنجەم: مۆڵەتی دووگیانی و منداڵبوون و دایکایەتی

بە گوێرەی بڕیار و ڕێنمایەکان خانمە فەرمانبەری دووگیان شایستەی مۆڵەتی (دووگیانی)یە پێش لە دایکبوونی کۆرپەکەی و شایستەی مۆڵەتی (منداڵبوون)ـە دوای لەدایکبوونی کۆرپەکەی. هەروەها بە مەبەستی بەخێوکردنی منداڵەکەی شایستەی مۆڵەتی (دایکایەتی) دەبێت.

**ڕێکارەکانی وەرگرتنی مۆڵەتی** دووگیانی و منداڵبوون و دایکایەتی **لە زانکۆمان:**

* بەرێوەبەرایەتى خۆیەتى زانکۆمان لە سەر بنەماى داواکارى فەرمانبەرى دووگیان نووسراوێک ئاڕاستەى نەخۆشخانەى منداڵ بوون دەکات بە مەبەستى چارەسەر ودیاریکردنى بەروارى لەدایکبوون بە مەزەندەیی کە دەبێتە بنەما بۆ پێدانى مۆڵەتى پیش لەدایک بوون کە لە (21) رۆژ زیاتر نیە.
* ئەگەر لە ماوەى (21) ڕۆژەکە منداڵبوون روویدا ئەوا پچڕانى مۆڵەت دەکرێت و دواتر مۆڵەتى دواى لە دایکبوون و دایکایەتى پێ دەدەرێت لە سەر بنەماى داواکارى فەرمانبەر.
* ئەگەر گەر لە ماوەى (21) رۆژ منداڵ بوون ڕووینەدا ئەوا مۆڵەتى نەخۆشى پێ دەدرێت.
* پێویستە فەرمانبەر دواى لەدایکبوون ڕاستەوخۆ بەڵگەنامەى لە دایکبوون پێشکەشى بەڕێوەبەرایەتى خۆیەتى زانکۆمان بکات بۆ ئەوەى لەسەر بنەماى بەلگەنامەکە فەرمانى زانکۆیى پێدانى مۆڵەتى دواى لەدایکبوون و دایکایەتى پێ بدرێت.

**حوکمە گشتیەکان پاڵپشت بە یاسای ڕاژەی شارستانی ژمارە (24)ی ساڵی (1960)ی هەموارکراو و رێنمایی و یاسا بەرکارەکان :**

1. پاڵپشت بەڕێنمایی دارایی ژمارە (9) ساڵی (2017) دەکرێت مۆڵەتی دایکایەتی بدرێت بەو دایکانەی کە منداڵەکانیان نەخۆشی درێژخایەنیان هەیە وەک ( شلل دەماغ امراض قاتلة....هتد ) بۆ چاودێری کردنی منداڵەکەی بەمەرجێک بە هەر شەش مانگ جارێک ڕاپۆرتی پزیشکی ئامادە بکات بە تایبەت بە باری تەندوستی منداڵەکە.

2. پاڵپشت بە ڕێنمایی دارایی ژمارە (٨) ساڵی (٢٠١٣) دایک مافی وەرگرتنی مۆڵەتی دایکایەتی هەیە بۆ ماوەی ساڵێک بە مەرجێک لەکاتی دامەزراندنیدا تەمەنی منداڵەکە لە یەک ساڵ زیاتر نەبێت.

3.فەرمانبەری دایک بۆی نییە لە کاتی مۆڵەتی دایکایەتی هیچ کارێکی دیکە ئەنجام بدات، ئەگەر سەلمێنرا کە کارێکی دیکە دەکات مۆڵەتەکەی هەڵدەوەشێنرێتەوە و گشت دەرماڵەکانی لێ وەردەگیرێتەوە کە بۆی خەرج کراوە.

4. نابێت فەرمانبەری دایک بخوێنێت ئەگەر لەسەر خەرجی خۆشی بێت، ئەگەر لە کاتی مۆڵەتی خوێندن منداڵبوون ڕوویدا پێویستە دایکەکە داوای دواخستنی خوێندنەکەی بکات تاکو (2) ساڵ دوای تەواوبوونی مۆڵەتەکەی دەتوانێت سود لە مۆڵەتی خوێندنەکەی وەربگرێت.

5. مۆڵەتی دایکایەتی بەش بەش ناکرێت ئەگەر فەرمانبەری دایک دەست بەکاربووەوە ئەوا بەوازهێنان لە مۆڵەتی دایکایەتی هەژمار دەکرێت. . پاڵپشت بە یاسای ڕاژەی شارستانی ژمارە (24)ی ساڵی (1960)ی هەموارکراو

فەرمانبەری دووگیان شایستەی مۆڵەتی دووگیانی و منداڵبوون دەبێت پێش منداڵبوون و دوای منداڵبوون بۆ ماوەی (حەفتا و دوو ڕۆژ) بە مووچەی تەواو بەو مەرجەی (٢١) ڕۆژ مۆڵەتی پێش منداڵبوون وەربگرێت.

* فەرمانبەری دووگیان شایستەی مۆڵەتی پێش منداڵبوونە بۆ ماوەی (٢١) ڕۆژ بە مەرجێک داواکاریەک بە نوسراو ئاڕاستەی دەسەڵاتی کارگێڕی بکات کە تیایدا ڕۆژی دەست لەکارهەڵگرتنی دیاری کرابێت و بە ڕاپۆرتی پزیشکی حاڵەتی دووگیانی بسەلمێنێت ڕۆژی لە دایکبوونی منداڵەکەی دیاری کرابێت بە شێوەی خەمڵێنراو.
* فەرمانبەری دووگیان شایستەی مۆڵەتی دوای لە دایکبوون دەبێت بۆ ماوەی (٥١) ڕۆژ پاڵپشت بە بەڵگەنامەى لەدایکبوون کە لە لایەنێکی تەندروستی ڕاستێنرابێت.
* لە کاتی تەواو بوونی ماوەی مۆڵەتی (٢١) ڕۆژ بەبێ ئەوەی لە دایکبوون ڕووبدات فەرمانبەری دووگیان بۆی هەیە داوای مۆڵەتی ئاسایی یان نەخۆشی بکات بەپێی ڕاپۆرتی پزیشکی فەرمی.
* لە کاتی پێشکەشکردنی بەڵگەنامەى لەدایکبوون لە لایەن فەرمانبەری دووگیان دەسەڵاتی کارگێری بەیەک فەرمان مۆڵەتی دوای منداڵ بوون بۆ ماوەی (٥١) ڕۆژ و مۆڵەتی دایکایەتی بۆ ماوەی (یەک) ساڵ بۆ دەردەکات لەسەر داواکاری فەرمانبەری دایک .

مۆڵەتی دایکایەتی لە حاڵەتی مردنی منداڵەکە کۆتایی پێدێت چونکە پێدانی مۆڵەتی دایکایەتی پەیوەستە بە منداڵەوە, بەڵام مۆڵەتی منداڵ بوون (٥١) ڕۆژەکە کۆتایی نایەت بە مردنی منداڵەکە, چونکە مۆڵەتەکە پەیوەندی بە دایکەوە هەیە.

# شەشەم: مۆڵەتی خوێندن

سەبارەت بە پێدانی مۆڵەتی خوێندن لە ئێستادا **ئەنجوومەنی وەزیران** پاڵپشت بە (پەیڕەوى ژمارە ١١ى ساڵى ٢٠٢١) هەروەها **وەزارەتی خوێندنی باڵا و توێژینەوەی زانستی** لە ژێر ڕۆشنایی ئەو پەیڕەوە بە (ڕێنمایی ژمارە 5ی ساڵی 2021) پێدانى مۆڵەتى خوێندنیان لە هەرێمى کوردستان – عێراق ڕێکخستووە و تێیاندا ڕێکارەکانی مۆڵەتی خوێندن لە ناوەوە و دەرەوەی وڵات خراونەتەڕوو، پێویستە فەرمانبەران و مامۆستایانی زانکۆمان بۆ پێشکەشکردنی داواکاری مۆڵەتی خوێندن ڕەچاوی بڕگەکانی ئەو پەیڕە و ڕێنماییەی سەرەوە بکەن کە هاوپێچی ئەم ڕێبەرییە کراون. یان هەر ڕێنماییەکی تر کە داوتر لەو بارەیەوە دەردەچن.

# حەوتەم: مۆڵەتی هاوەڵی (هاوڕێیەتی هاوسەر)

یاسا ڕێگەی بەو فەرمانبەرانە داوە کە ئارەزوومەندن پەیوەندی بە هاوسەرەکانیانەوە بکەن لە دەرەوەی عێڕاق، مۆڵەتیان پێبدرێت. ئەگەر هاتوو هاوسەرەکانیان فەرمانبەر بوون یان کارمەندبوون و کاری وەزیفەکەی خۆیان لەدەرەوەی عێڕاق ئەنجامدەدا. یان شاندبوون بۆ ئەرکێکی وەزیفی بۆ ماوەی (ساڵێک) یان زیاتر، یاخود خوێندکاری نێردەبوون یان مۆڵەتی خوێندنیان وەرگرتبوو یان سکۆلەرشیپیان هەبوو یان خۆیان لەڕووی زانستییەوە تەرخانکردبوو یان خوێندکاربوون و لەسەر خەرجی خۆیان درێژەیان بە خوێندنی زانکۆیی دەدا، یاخود بە پشتگیری لایەنی فەرمی تایبەتمەند نەخۆشبوون و پێویستیان بە چارەسەرکردن بوو لە دەرەوەی عێڕاق.

بۆ وەرگرتنی ئەم مۆڵەتە پێویستە ڕەچاوی ئەم خاڵانەی خوارەوە بکرێت:

1- مۆڵەتی هاوڕێیەتی هاوسەر تایبەتە بە خانمە فەرمانبەر، بەڵام هاوسەری (پیاو)یش دەتوانێت سوودی لێ وەربگرێت.

2- دەکرێت فەرمانبەر ئەم مۆڵەتە لەسەر مۆڵەتی کۆکراوە و بەمووچەی تەواو وەردەگرێت، ئەگەر مۆڵەتی کۆکراوەشی نەبوو یان کۆتایی هات لەسەرووی ئەو ماوەیە دەکرێت مۆڵەتی بێ مووچەی پێبدرێت.

3- ڕێگەنادرێت زیاتر لە جارێک کەڵک لەو مۆڵەتە وەربگیرێت لە ماوەی بوونی هاوسەر لە یەک شوێن. مەگەر هاتوو مۆڵەتەکە پچڕێنرا بۆ مەبەستی سوود وەرگرتن لە هەر مۆڵەتێکی تر یان پشوویەک.

# هەشتەم: مۆڵەتی بەخێوکەر

 فەرمانبەری هەمیشەیی لە زانکۆمان کاتێک خۆی بۆ چاودێریکردنی کەمئەندام یان خاوەن پێداویستی تایبەت یاخود پەککەوتەیەک تەرخانکرد کە ناتوانێ بەدەم خواستە ئاساییەکانی ژیانی خۆیەوە بچێت. هەروەها بۆ بەجێگەیاندنی پێداویستییەکانی و ژیانکردنی پێویستی بە چاودێریی کەسێکە هەمیشە لەگەڵیدا بێت. مافی هەیە سوود لە قەرەبووی خۆتەرخانکردن ببینێت و شایستەی هەموو ئەو مافانە دەبێت کە هاوپیشەکانی شایستەی دەبن.

حوکمە گشتیەکان و ڕێنمایی و ڕێکارەکانی وەرگرتنی مۆڵەتی بەخێوکەر:

1- ئەو کەسەی چاودێری دەکرێت هەڵگری ناسنامە و دانیشتووی هەرێمی کوردستان بێت.

2- شایستەی دارایی سودمەندانی مۆڵەتی بەخێوکەر بەپێی ڕاپۆرتی هەڵسەنگاندنی ساڵانەی ئەو لیژنانەی لەسەر ئاستی وەزارەتی کار و کاروباری کۆمەڵایەتی پێکدەهێنرێت خەرجدەکرێت. واتە پێویستە ئەم مۆڵەتە ڕەزامەندی وەزارەتی ناوبراوی لەسەر بێت.

3- مەرجە ئەو فەرمانبەرەی خۆی تەرخان دەکات توانای کارکردن و چاودێریکردنی تەواوی هەبێت و لەڕووی دەروونی و جەستەییەوە تەواو بێت، تەمەنی لەنێوان (18 بۆ 63) ساڵیدا بێت، لەهەمان شوێنی جوگرافی کەمئەندام یان پەککەوتە نیشتەجێ بێت.

4- فەرمانبەری خۆتەرخانکەر بەچاودێریکردنی کەمئەندام شایستەی مۆڵەتە بەمووچەی تەواو و دەرماڵەی جێگیر و مافی سەرمووچە و پلە بەرزکردنەوەی هەیە، بۆ چاودێریکردنی یەک کەمئەندام. بەڵام بۆ چاودێریکردنی دوو کەمئەندام سەرباری ئەوە مووچەیەکی بۆ خەرجدەکرێت کە لەگەڵ ڕادەی کەمترین مووچەی فەرمانبەرێکی هەرێم یەکسان بێت.

5- دوای وەرگرتنی ڕەزامەندی وەزارەتی کار و کاروباری کۆمەڵایەتی و ساڵانە مۆڵەتەکەی نوێ بکاتەوە.

6- فەرمانبەری خۆتەرخانکەر بەچاودێریکردنی کەمئەندام کە مۆڵەتی بەخێوکەریان وەرگرتووە، لە کاتی کۆچی دوایی ئەو کەمئەندامەی چاودێری دەکات، پێویستە لە ماوەی یەک هەفتە مۆڵەتەکەی کۆتایی پێبهێنێت و بگەڕێتەوە سەر کارەکەی خۆی.

7- کرۆک و مەبەستی ئەم مۆڵەتە پەیوەندی بە خودی فەرمانبەرەکەوە نییە، بەڵکو پەیوەندی بەو کەمئەندام و خاوەنپێداویستییە تایبەتەوە هەیە کە فەرمانبەرەکە چاودێریدەکات. بۆیە پێویستە فەرمانبەر بە تەواوی خۆی بۆ ئەو چاودێریکردنە تەرخان بکات و کەمتەرخەم نەبێت، یان بچێت کارێکی تر بکات، بە پێچەوانەوە سزا دەدرێت.

# نۆیەم: مۆڵەتی فەرمانبەری گرێبەست

بەپێی ڕێنمایی وەزارەتی دارایی ژمارە (٢) لە ڕێکكەوتی ٣-١-٢٠١٧ی هەموارکراو وەزارەتی دارایی و ئابوری هەرێم، مافەکانی فەرمانبەری گرێبەست لەم خاڵانەی خوارەوە ديارى كراوه:

١- فەرمانبەری گرێبەست مافی وەرگرتنی مۆڵەتی ئاسایی تەنیا بۆ ماوەی (٣٠) سی ڕۆژ لە ساڵێکدا هەیە.

٢- وەرگرتنی مۆڵەتی نەخۆشیی بۆ ماوەی (٨) هەشت ڕۆژ لە ساڵێکدا و لەحاڵەتی پێویست بەپێی ڕاپۆرتی پزیشکیی پەسەند کراو بۆ ماوەی (١٥) پانزە ڕۆژ لە سالێکدا.

٣- مۆڵەتی دووگیانی بۆ ماوەی (٢١) بیست و یەک ڕۆژ بەمووچە.

٤- مۆڵەتی لەدایکبوون بۆ ماوەی (٥١) پەنجاو یەک ڕۆژ بەمووچە.

٥- پاش کۆتایی هاتنی مۆڵەتی لە دایکبوون، دەکرێت ڕاستەوخۆ بۆ ماوەی (٢) دوو مانگ مۆڵەتی دایکایەتی بە نیو مووچە پێبدرێت.

٦- وەرگرتنی مۆڵەتی بێ مووچە بۆ ماوەی (١) یەک مانگ لەساڵێکدا.

|  |  |  |
| --- | --- | --- |
|  |  |  |
| ***مۆڵەت: ڕێگەدانە بە فەرمانبەر بۆ نەهاتن بۆ دەوامی فەرمی، لەسەر داوای خۆی و بە ڕەزامەندی لێپرسراوی ڕاستەوخۆ و سەرۆکی فەرمانگەکەی، بۆ ماوەیەکی دیاریکراو، لە چوارچێوەی یاسا و ڕێنماییە کارپێکراوەکاندا*.** |
|  |

1. - **دەستەڵاتی کارگێڕی:** مەبەست لەو بەڕێزانەیە کە دەستەڵاتی مەزەندەکردنی پێدانی مۆڵەتییان پێدراوە، وەک: سەرۆکی بەشەکان و لێپرسراوی هۆبەکان لە کۆلێژەکان + ڕاگری کۆلێژەکان. بەڕێوەبەرەکان و یاریدەدەرەکانی سەرۆکی زانکۆ و سەرۆکی زانکۆ. یاخود وەزیر. [↑](#footnote-ref-2)